Izvor: N1

Dobro je da se Srbija pridružuje EU, ali je EU od nekoga ko pomaže razvoj demokratije počela da deluje tako da osnažuje susprotne tendencije, tapše po ramenu autoritarne vladare koji suzbijaju demokratske procese, prave od izbora farsu, rekao je poslanik Dosta je bilo Dušan Pavlović. Objasnio je i kako je greškom objavio tvit s linkom porno filma.

Postojeća elita se trudi da potpkopa i suzbije nivo vladavine prava, slobode medija, demokratskih procesa, i za to dobija pohvale iz Brisela, kazao je Pavlović gostujući u Novom danu. "Srbija danas manje liči na bilo koju zemlju EU nego što je to bila pre 10 ili 15 godina", dodao je.

Govoreći o otvaranju novih poglavlja u pregovorima sa EU, Pavlović je ocenio da kada se pogleda šta se otvara, vidi se "jasna površnost".

"Ono što EU traži je dosta formalno, da postoje neke institucije, ali kad zakopate ispod, onda vidite da te institucije ne funkcionišu kako treba, ali to EU ne interesuje i ćuti o tome", rekao je gost N1.

Kao primer je naveo i medijske slobode: "Niko se ne oglašava, prave se kao da se ništa ne dešava, ono što nikada ne bi tolerisali kod kuće, tolerišu ovde, ne samo u Srbiji, već na celom zapadnom Balkanu".

Komentarišući nagradu za Najevropljanina dodeljenu Draganu Markoviću Palmi, Pavlović je rekao da ne zna čime je to još jedan primer "okretanja glave od onoga što se dešava".

"Ljudi koji dobijaju određene nagrade, a ne odražavaju verno ono što treba nagrada da određuje umanjuje vrednost te nagrade", dodao je.

"Tvit je bio greška, prihvatio sam šale"

Povodom tvita u kojem je nedavno objavio link za porno film uz komentar o budžetu, Pavlović je objasnio da se to dogodilo greškom i da mu to nije bila namera.

"Čitao sam budžet, analizirao podatke po internetu da bi napravio tekst. Imao sam otvoreno nekoliko prozora sa različitim linkovima, u post sam hteo da kopiram link rasprave o budžetu, ali greškom sam prekopirao link koji nisam hteo da prenesem", pojasnio je i dodao da je tvit odmah i obrisao.

On je rekao da je prihvatio šale koje su na njegov račun kružile tviterom i da mu je simpatično sve što se dešavalo nakon toga.

"Mogao sam da kažem da mi je neko ukrao ličnu kartu, ali nema potrebe da se time bavim. Od kad sam greškom to postavio, išle su šale na moj račun, prihvatio sam ih, i uključio se u njih anketom, pitajući kako im se sviđa film ili možda čitaju budzet. Više od 50 korisnika je reklo da čita budžet. Ako je nenameravana posledica toga bila da se čita budžet, ja sam onda zadovoljan time", dodao je.

Pavlović je rekao i da ne misli da je uradio nešto nemoralno, i da su ga napadali samo politički protivnici.

Povodom predstojećih beogradskih izbora, on je rekao da DJB ide sam na izbore, ali da je otvoren za pregovore, kao i da opoziciju sigurno neće predstvaljati jedan kandidat i da je "dobro što je tako".